Rowers oorval broers op kleinhoewe by PE | Netwerk24
Deur Cara-Lee Dorfling 08 Februarie 2019 10:50
Die polisie in Port Elizabeth soek vier mans wat twee broers vroeg Vrydagoggend op 'n kleinhoewe beroof het.
Volgens die polisie is die broers, onderskeidelik 22 en 24 jaar oud, omstreeks 03:00 deur vier Xhosasprekende mans in hul huis in Theescombe wakker gemaak.
Die vier mans wat met pangas gewapen was, het die voordeur oopgebreek om toegang tot die huis te verkry, en wou weet waar die derde broer is.
Ao. Alwin Labans, polisiewoordvoerder, sê die derde broer woon in die huis, maar was nie ten tyde van die aanval by tuis nie.
Die rowers het die twee broers op die vloer laat lê, terwyl hulle die huis vir waardevolle items deursoek het. Die mans het onder meer 'n skootrekenaar, 'n rekenaarskerm en 'n sportsak gebuit voordat hulle vermoedelik te voet gevlug het.
Labans sê niemand is in die voorval beseer nie.
Hy sê enigeen wat inligting oor die voorval het, kan die Kabegapark-polisiekantoor by 041 397 6801 skakel.